ХΙай адам, хьо Веза-Сийлахь волчу Далла тΙе ца воьрзуьйтуш дерг, хьо Ιехош дерг хΙун ду? ХΙумма а доцучуьра хьо кхоьллинарг ма ву Иза, хьо хилийтина верг, хьуна чу са кхоьллинарг, хьо адаман суьрте верзийнарг, Шен къинхетамца хьо кхобуш верг, Шен дикаллица хьо кхиош верг, гΙайгΙабарца хьан Ιуналла деш верг ма ву Иза. ТΙаккха а хьо Цунна Ιеса хуьлу, хьуна догΙу таΙзар ца деш, Цо хьо тΙаьхьатуьтту. Ахь тоба дича, тоба къобал деш ма ву Иза, доΙа дича, жоп луш ма ву, Шега дехча, дехнарг луш ма ву, хьо халонгахь волуш, ахь Шега гΙо дехча, гΙо деш, хьо балех хьалхавоккхуш ма ву, цхьа ша хьо шена гергавеача, цхьа дол хьуна гергавогΙуш ма ву Иза, цхьа дол хьо Шена гергавеача, цхьа пхьагΙат (дΙасадаржийначу шина куьйган пΙелгийн юкъ) хьуна гергавогΙуш ма ву Иза. Хьо Шен неΙарехь сецча, ахь Шех тоам бича, хьуна кхачо еш ма ву Иза. Ахь Шега, я Рабби, я Рабби (ХΙай сан Дела) аьлла кхайкхича, хьуна гергахь ву Иза, хьан дехарна жоп луш, ахь Ша хьехийча, хьо виц ца во Цо.